Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 303/13/5502	Čadca, 21.1.2014
EEČ : 2-37-14-2014

U Z N E S E N I E

Trestná vec:	obvinený XXXXX 
Prečin:	Neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Čadca
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
pre prečin neodvedenia dane a poistného podľa § 277 ods. 1 Trestného zákona, na tom skutkovom základe, že ako konateľ spoločnosti XXXXX, s.r.o. so sídlom XXXXX, ul. Palárikova č. 76, okres XXXXX, v období od 25.11.2012 do 25.05.2013, v zmysle zákona č. 461/2003 Z. z. o sociálnom poistení vo vtedy platnom znení a v zmysle zákona č. 580/2004 Z. z. o zdravotnom poistení vo vtedy platnom znení zrážal z vymeriavacieho základu svojich zamestnancov poistné na nemocenské poistenie, na dôchodkové poistenie, na verejné zdravotné poistenie a na poistenie v nezamestnanosti, pričom zrazené poistné neodviedol Sociálnej poisťovni - pobočka XXXXX, Všeobecnej zdravotnej poisťovni, a.s. pobočka XXXXX, Dôvera zdravotnej poisťovni, a.s. Bratislava tieto si ponechal, čím uvedeným inštitúciám neodviedol poistné v celkovej sume 1.174,17 €, ktoré mohlo byť uhradené z finančných prostriedkov, ktorými spoločnosť disponovala, 

lebo zanikla trestnosť činu

Odôvodnenie:
Vyšetrovateľ Okresného riaditeľstva PZ, OKP OEK v Čadci vydal dňa 20.03.2013 uznesenie pod sp. zn. ČVS:ORP-118/OEK-CA-2013, ktorým podľa § 199 ods. 1 Trestného poriadku začal trestné stíhanie pre prečin neodvedenia dane a poistného podľa § 277 ods. 1 Trestného zákona a následne dňa 16.04.2013 podľa § 206 ods. 1 Trestného poriadku vzniesol obvinenie XXXXX, narodenému XXXXX, trvale bytom ulica XXXXX, XXXXX, štátnemu občanovi Poľskej republiky, pre prečin neodvedenia dane a poistného podľa § 277 ods. 1 Trestného zákona, na tom skutkovom základe, ako je uvedené vo výrokovej časti uznesenia vyšetrovateľa. Napokon dňa 02.01.2014 podľa § 206 ods. 5 Trestného poriadku vyšetrovateľ rozšíril obvinenie XXXXX, pre čiastkové útoky pokračujúceho prečinu neodvedenia dane a poistného podľa § 277 ods. 1 Trestného zákona, na tom skutkovom základe, ako je uvedené vo výrokovej časti uznesenia vyšetrovateľa.

	Trestné konanie sa viedlo na podklade trestného oznámenia Sociálnej poisťovne- pobočka XXXXX zo dňa 13.02.2013. Z oznámenia sa javilo dôvodné podozrenie zo spáchania prečinu neodvedenia dane a poistného podľa § 277 ods. 1 Trestného zákona.

	Uvedeného trestného činu sa dopustí ten, kto v malom rozsahu zadrží a neodvedie určenému príjemcovi splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie, ktoré zrazí alebo vyberie podľa zákona, v úmysle zadovážiť sebe alebo inému neoprávnený prospech.

	Citované ustanovenie § 277 Trestného zákona postihuje konanie páchateľa, ktorý z hrubých miezd svojich zamestnancov v deň výplatného termínu zrazí sumu, ktorá pripadá na poistné, ktoré by malo byť zaslané príslušným inštitúciám a zároveň zrazí a neodvedie preddavky na daň z príjmov fyzických osôb. Suma poistného je pritom určená percentuálnou sadzbou z vymeriavacieho základu, t. j. z hrubých miezd zamestnancov a táto je upravená ustanoveniami: zákona č. 461/2003 Z. z. o sociálnom poistení v platnom znení, zákona č. 580/2004 Z. z. o zdravotnom poistení v platnom znení, ako i zákona č. 595/2003 Z. z. o daniach z príjmov v platnom znení. Aby mohlo byť skonštatované, že páchateľ sa dopustil vyššie uvedeného trestného činu, musí byť preukázané, že páchateľ, ako osoba konajúca a zodpovedná za firmu, teda aj za odvedenie zákonných odvodov, mal k dispozícii, po úhrade mzdových nárokov zamestnancov, dostatok finančných prostriedkov na to, aby zákonné odvody a preddavky na daň uhradil. 

	Vyšetrovateľ viedol trestné stíhanie pre prečin neodvedenia dane a poistného podľa § 277 odsek 1 Trestného zákona, kde uvedený trestný čin je pokračujúcim trestným činom s poukazom na ustanovenie § 122 odsek 10 Trestného zákona, pričom s poukazom na § 122 odsek 13 Trestného zákona je jednota skutku prerušená vtedy, keď je obvinenému oznámené vznesenie obvinenia, t. j. dňom doručenia uznesenia o vznesení obvinenia. Ak páchateľ pokračuje v páchaní rovnakého trestného činu už ide o ďalší skutok, resp. trestný čin. Zo spisu je zrejmé, že uznesenie o vznesení obvinenia bolo obvinenému doručené, oznámené 04.06.2013 a tak spáchanie skutku možno ohraničiť obdobím od 25.11.2012 (splatnosť odvodov za október 2012) do 25.05.2013 (splatnosť odvodov za apríl 2013). Uvedené obdobie bolo predmetom trestného konania.

	Vyšetrovateľ postupne do spisu zabezpečil aktualizované správy od jednotlivých inštitúcii, ktorým neboli zákonné odvody uhradené. Z jednotlivých správ vyplýva, že obvinený neodviedol poistné za zamestnancov za obdobie mesiacov od októbra 2012 do apríla 2013: Sociálnej poisťovni - pobočka XXXXX v sume 1.100,54 €, ďalej neodviedol Všeobecnej zdravotnej poisťovni, a.s., pobočka XXXXX poistné v sume 38,90 € a Dôvera zdravotnej poisťovni, a.s. Bratislava nebolo v uvedenom období uhradené poistné v sume 34,73 €. Ostatné zdravotné poisťovne, ako aj daňový úrad neuhradené poistné, resp. preddavky na daň neevidovali.

	Vyšetrovateľ do spisu zabezpečil znalecký posudok z odboru ekonómia a manažment, z odvetvia účtovníctvo a daňovníctvo, kontroling, od XXXXX. Znalec v posudku na podklade správ od jednotlivých inštitúcii vyčíslil výšku odvodovej povinnosti voči dotknutým inštitúciám. Z posudku je zrejmá výška neodvedeného poistného a znalec sa v posudku vyjadril k platobnej schopnosti (solventnosti) firmy obvineného ku výplatným termínom t. j. k termínom, kedy mali byť zrazené z hrubých miezd zamestnancov príslušné odvody a tieto mali byť zaslané jednotlivým inštitúciám uvedeným vo výrokovej časti uznesenia. Z posudku je zrejmé, že firma disponovala dostatkom finančných prostriedkov na úhradu zákonných odvodov za celé obdobie, teda za obdobie od mesiaca október 2012 do mesiaca apríl 2013, kde uvedené poistné bolo splatné k 25. dňu nasledovného mesiaca, teda od 25.11.2012 do 25.05.20132. 

	Obvinený XXXXX XXXXX bol k veci vypočutý cestou žiadosti o právnu pomoc, pričom do zápisnice o výsluchu sa priznal k spáchaniu skutku. Uviedol, že firma sa venuje organizovaniu internetových jazykových kurzov a službami v oblasti propagácie a marketingu, pričom zamestnáva cca 40-45 ľudí. Mesačné výkazy poistného vystavuje účtovnícka firma Acartus v Čadci v jeho mene. Dôvodom neuhradenia poistného bola insolvencia firmy, ktorá nemala príjmy. Prvá faktúra na sumu 70.000,- PLN bola vystavená v marci 2013. V období, ktoré mu je kladené za vinu, firma nemala finančné prostriedky na úhradu poistného. Vyjadril ochotu dlžné poistné uhradiť. 

	Svedok- poškodený XXXXX, ako zástupca Všeobecnej zdravotnej poisťovne, a.s. pobočka XXXXX vypovedal, že spoločnosť XXXXX, s.r.o. XXXXX neuhradila poistné na zdravotné poistenie za zamestnancov za obdobie mesiacov od októbra 2012 do februára 2013 a to v celkovej sume 32,20 €. 

Svedkyňa- poškodená XXXXX ako zástupkyňa Sociálnej poisťovne, pobočka XXXXX uviedla, že spoločnosť XXXXX, s.r.o. XXXXX neuhradila poistné na sociálne poistenie za zamestnancov za obdobie mesiacov od októbra 2012 do marca 2013 a to v celkovej sume 937,45 €.

Svedkyňa- poškodená XXXXX ako zástupkyňa Dôvera zdravotnej poisťovne, a.s. Bratislava uviedla, že spoločnosť XXXXX, s.r.o. XXXXX neuhradila poistné na zdravotné poistenie za zamestnancov za obdobie mesiacov od októbra 2012 do februára 2013 a to v celkovej sume 57,66 €.

	Následne boli vyšetrovateľovi predložené príjmové doklady, z ktorých je zrejmé, že dňa 09.09.2013, 16.09.2013, 18.10.2013, 20.11.2013, 09.12.2013 a 11.12.2013 dlžné poistné za zamestnancov v sume 1,100,54 € bolo uhradené Sociálnej poisťovni - pobočka XXXXX, kde uvedená suma predstavuje úhradu poistného za zamestnancov za obdobie od októbra 2012 až do apríla 2013, teda možno skonštatovať, že bolo uhradené poistné za stíhané obdobie, pričom úhradu poistného potvrdila Sociálna poisťovňa, pobočka XXXXX vo svojej správe zo dňa 09.01.2014 a 14.01.2014. Ďalej dňa 05.04.2013, 05.06.2013, 09.09.2013, 10.09.2013 a 13.09.2013 Všeobecnej zdravotnej poisťovni, a.s., pobočka XXXXX bola doplatená suma pripadajúca na poistné v sume 38,90 €, pričom pri uvedenej sume platia tie isté závery, ako pri dodatočnej platbe v prospech sociálnej poisťovne, kde  úhradu poistného potvrdila Všeobecná zdravotná poisťovňa, a.s., pobočka XXXXX vo svojej správe už zo dňa 18.09.2013. Napokon dňa 09.09.2013, 13.09.2013 a 18.10.2013 Dôvera zdravotnej poisťovni, a.s., Bratislava bola doplatená suma pripadajúca na poistné v sume 34,73 €, pričom aj pri tejto sume platia tie isté závery, ako pri dodatočnej platbe v prospech sociálnej poisťovne, kde  úhradu poistného potvrdila Dôvera zdravotná poisťovňa, a.s., pobočka Nitra vo svojej správe už zo dňa 23.10.2013, resp. 03.01.2014. 

	S poukazom na vyššie uvedené okolnosti je zrejmé, že možno prijať záver o tom, že obvinený si podlžnosti na poistnom za obdobie od októbra 2012 do apríla 2013 dodatočne uhradil.

	V tejto súvislosti poukazujem na ustanovenie § 86 písm. e/ Trestného zákona, podľa ktorého trestnosť trestného činu zaniká aj vtedy, ak ide o trestný čin neodvedenia dane a poistného podľa § 277 ods. 1 Trestného zákona, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

Podľa § 215 ods. 1 písm. h/ Trestného poriadku prokurátor zastaví trestné stíhanie, ak zanikla trestnosť činu.

	Keďže obvinený XXXXX dodatočne uhradil podlžnosti na poistnom, ktoré mal odviesť za svojich zamestnancov, možno skonštatovať, že splnil podmienku uvedenú v ustanovení § 86 ods. 1 písm. e/ Trestného zákona, na základe čoho možno vyvodiť záver, že u neho zanikla trestnosť činu, pre ktorý je trestne stíhaný a preto som rozhodol tak, ako je uvedené vo výrokovej časti tohto uznesenia a trestné stíhanie obvineného XXXXX XXXXX pre prečin neodvedenia dane a poistného podľa § 277 ods. 1 Trestného zákona, som podľa § 215 ods. 1 písm. h/ Trestného poriadku zastavil, nakoľko zanikla trestnosť činu.

Poučenie:
Proti tomuto uzneseniu je prípustná sťažnosť, ktorú možno podať do 3 dní odo dňa jeho oznámenia na Krajskú prokuratúru v Žiline cestou Okresnej prokuratúry v Čadci. Sťažnosť má odkladný účinok. Právo podať sťažnosť prislúcha obvinenému a poškodenému.   Rozhodnutím o zastavení trestného stíhania nie sú dotknuté nároky poškodenej strany, ktoré si môže uplatniť v príslušnom konaní súde. 

Mgr. Roman Lendóci
prokurátor